دیل، بیر میللتین وارلیقلارینین باشیندا دوران وارلیق دیر دئسک یانیلمامیشیق. دیل، تکجه بیر دانیشیق آراجی یوخ، بلکه کولتور، کئچمیش، گلهجک و کیملیک داغارجیغیدیر. بیر میللتین دیلینده، یاشام سورهجینی گؤرمک اولار. دونیادا اولان بوتون دیللر، یاراندیقلاری اوچون، یاشاماق حاققینی اؤزلرینه قازانیبلار. دیلین دیریلییی بیر دیلین دانیشانلاریلا منیمسهینلرینده اولسا دا، دیلین گلیشمهسی منیسمهینلرین دیللرینی دوغرو-دوزگون اؤیرهنیب، یارادیجیلیقلارینا باغلی دیر.
تورکو دیلی دونیانین چوخ یئرینده دانیشیلیر. بیر چوخ دوولتلرین رسمی دیلینه چئوریلیب، بو دیلده یارادیجیلیقلار یارانیر. هر بیر جوغرافیادا یاران بیر دیل، او جوغرافییانین اؤزللیکلرینی ایچینه آلیر. بو اوزدن بیر دیل، چئشیتلی جوغرافییالارلا دوروملارا باغلی اولاراق، نئچه قولا آیریلیر. قوللار، زامان سورهسینده بیر دیلین اؤزللیکلرینی دهییشیب، ساخلاییر. بو اوزدن بیر دیلین چئشیتلی واریانتلاری اورتایا چیخیر. هر واریانت اؤزونو یاشاییب، دیلی بارلاندیریر. بوردا دیل آییرمیریق، دیلین قول-بوداق آتماغیندان دانیشیریق. آذربایجاندا یارانیب، یاشانان تورکو، آذربایجان اؤزللیکلرینی داشیییب. باخیشلاریمیزی آذربایجانا تیتیزلندیرسک، آذربایجان کئچمیشینی چوخ یاخشی دیلینده یانسیدا بیلیب. تورکلویون ایزلرینی بیز آذربایجاندا هر یئردن چوخ گؤروروک(اولا بیلسین منیم باخیشیم آذربایجاندان یانا اولسون!). بونا گؤره سونرالار یازاجایام.
آذربایجان ایکییه بؤلولندن بری، هر بؤلومو باشقاسینی دا دوشونسه، اؤزونه یاشاماق زوروندا اولوب. قوزئیده روسدان ائتگیلنمک، فارسلا عربدن ائتگیلنمهیه آرتیریلیب. گونئیده ایسه، دیل یاساق گونلرینی یاشاییب. یاساقلانماق ایلک گونلرینده چوخ آغیر اولوب. تورک دیلینه یاناشان هر کس باسقی آلتیندا قالیب. تورکو، رسمی دیل اولمادیغی ندنیایله، ساوادلانان چاغدا، کوتلهنین ایچینده اوخولوب-یازیلمادی. اوخولوب-یازیلمایان دیل، شیفاهی دیل دامغاسینی اؤزونه آلیب، دیلی ساوونانلارلا، دیلی باسقییا قویانلارین اورتاق سؤزلرینه چئوریلدی.
سون اوتوز ایلده، رسمی قاداغا گؤتورولدویوندن بو دیلله ماراقلانانلار، اؤزلرینی اوزه چیخارتدیلار. دیلله ماراقلانانلارین بیر چوخو، بو دیلین یازیب-پوزماغینی اؤیرتمنلری اولمادان اؤزلری اؤیرندیلر. قایناقلاری ایسه، الده اولان کیتابلار اولدو. بو آرادا نئچه نفر ده ادبیات، فارس دیلی، اینگیلیس دیلی، گئنل دیلچیلیک اوخودوقدا دیلین اوزمانلارینا چئوریلدیلر. دیلین اوزمانلاری تکجه اونلار یوخ، بلکه بو دیلله ایلگیلهنن هر کس اولدو. تورک دیلی اوخویانلاردان سونرا، دیل اوزمانلاریمیز، بیزیم تورکونو نه قدر اوخودوقلارینی سوروشساق، بلکه دئیهلر چوخ. آنجاق من دئییرم نه قدر ده چوخ اوخوساق، بو دیلین دیپلومون آلمامیشیق، هاردا قالسین دیپلومدان یوخاریسینی آلاق!!!.
رسمی اولان هر بیر دیل، اؤنایکی ایل باشا-باش اوخونولور. رسمی دیل تکجه دیل کیتابلاریندا یوخ، بلکه بوتون کیتابلاردا اوخونولور. رسمی دیلی بیلمهین سیناولاردان کئچه بیلمز. دوز باخا بیلسک ان آزی ایلده اوچ کیتاب دیلین اؤزونه گؤره اوخونولور. (بیری دیلین اؤزوندن دانیشیر، بیری یازیلیشیندان، بیری ده ادبیاتیندان).
اؤزومدن، سیزدن، هر کسدن سوروشورام، دوغروسو بیز اؤز دیلیمیزی نه قدر باشاریریق!
azb_Arab azb_Arab azb_Arab azb_Arab azb_Arab azb_Arab